钦定古今图书集成/方舆汇编/职方典/第1423卷 > 《禹贡》荆州之域周为百粤地秦置桂林郡时平
## 钦定古今图书集成/方舆汇编/职方典/第1423卷 > 《禹贡》荆州之域周为百粤地秦置桂林郡时平

乐，以临贺县属焉。汉置苍梧郡，析临贺地置冨川、荔浦，为县三，皆属苍梧，隶交州刺史。三国吴时，分零陵郡地置始安郡，即今桂林府。析荔浦始置平乐县，与临贺、冨川、荔浦为四，皆属始安，隶荆州。自隋以后，废置不一。唐武德四年，以始安之平乐县置乐州，领平乐、恭城、龙平、立山四县，治在荔浦江口。武德八年，徙今治。贞观八年更昭州，析平之走马坪置沙亭县，隶岭南道。五代属南汉。宋开宝中，仍为昭州，隶广南西路。元大德六年，升州为平乐府。明洪武十年，废贺州为县，与冨川俱属府，合平乐、恭城、龙平、立山为六。洪武十八年，省立山入荔浦，省龙平入平乐。成化十三年，废立山县，直隶永安州。弘治四年，以永安州及桂林之荔浦、修仁来属。万历四年，又以废龙平置昭平县，割平乐二里属之。

皇清顺治八年，始入版图，制悉如明。领州一，县七。

平乐县

万历四年，废龙平置昭平县，割平乐二里属焉。平乐仅存上下二厢，东乡、乐山、津平三里。嗣因复建县学，仍于昭平拨回安乐里才十一户，以充廪粮贡额。

皇清因之，编户二乡四里。按《通志》，本汉苍梧荔浦县

地。吴析置平乐县，隶始安郡。唐初于县置乐州，后为昭州。宋以永平县省入。元属平乐府恭城县。

离府城八十里。夏荆州之域。周，百粤地。战国楚、粤之交。秦平百粤，置桂林郡，时平乐以临贺属焉。汉元鼎六年，平南粤为荔浦地，置苍梧郡，析临贺地，置冨川、荔浦，为县三，皆属苍梧，隶交州刺史。恭城未设县，为苍梧地。三国吴分零陵郡地，置始安郡，今桂林府析荔浦始置平乐县，与临贺、冨川、荔浦为四，皆属始安，隶荆州。隋大业末，萧铣窃据，始分平乐地置县，曰恭城，隶始安。唐武德四年，以始安之平乐县置乐州，领平乐、恭城、龙平、立山四县。武德八年，更乐州为昭州，恭城仍隶焉。五代属南汉刘𬬮。宋开宝中，仍为昭州，隶广南西路。元大德六年，升昭州为平乐府，恭仍隶之。明洪武元年，杨璟兵克靖江路谕邑下之，仍属平乐府。

皇清因之，编户三里。

冨川县离府城二百三十里。秦裂天下为郡县。汉武元鼎六年，定越地为苍梧郡，始置县曰冨川。晋武帝时，以冨川属贺郡。隋炀帝置始安郡，改冨川为属县。唐高祖改临贺为贺州，以冨川属之。太宗陞冨川为冨州，析冯乘地入之。统县三，德宗改为冨水。南汉刘岩陞冨川为州。宋太祖改冨州为冨川县，属贺州。明洪武十年，置平乐府，统富川等县。二十八年，徙县治并守御千户所。二十九年，城富川。初，县无城。是年征蛮将军韩观疏请，始建。

皇清因之，编户六里。

贺县

离府城二百四十里。周百粤地。秦平百粤，贺属临海郡。秦末并其地为南粤国。汉元鼎六年，平南粤为临贺县，隶苍梧郡。三国属吴，为临贺郡，领苍梧之封阳等六县，隶荆州，设官同汉制。六县谓临贺、封阳、谢沐、冯乘、兴安、冨川也。晋武帝大宁二年，仍为临贺郡，隶广州，领六县，如吴制；怀帝永嘉元年，以临贺郡隶湘州。南北朝宋武帝永初二年，为临贺县，属零陵郡，隶湘州，又改为临庆郡，领六县，仍隶湘州。泰始六年，追改休倩临庆王，以临贺郡为临庆国，立第八子蹑为王，食邑二千户，继休倩后齐为临贺国，有临贺王子岳。梁武帝分临贺置南静郡，又改静州，即今平乐府。陈为郡，有临贺王叔攸；隋文帝开皇十年，为贺州，属永平郡。炀帝大业元年，改为“临。”

贺郡，后改绥越郡。旧《志》载，大业元年，废临贺荡山及富川属始安郡，隶越州。唐高祖武德四年辛丑，为贺州，统临贺郡，领六县。太宗贞观二年，如武德制。八年，以绥越迁贺州。五代南汉主刘晟尽取广南西路，其州郡设官仍唐制。宋仍为贺州，原属广南东路。徽宗大观二年五月，割属广南西路，领临贺、富川、桂岭三县。南渡后，属广西路。元仍宋制。明洪武元年三月，平章杨璟遣指挥蔡先抚谕，收集土兵归附，在城里各军籍始此。二年，省临贺县入州，统怀集、冨川二县。十年，始改贺州为贺县，以怀集隶梧州，贺与冨川共隶平乐府。万历五年，割贺县西境樊家上中下三屯立昭平县。

皇清因之，编户二十一里。

荔浦县

离府城七十五里。汉武帝元鼎六年，定粤地为七郡，曰南海，曰苍梧，曰郁林，曰合浦，曰交趾，曰九真，曰日南。苍梧之属十，其一曰荔浦，是也。荔浦之有县自此始。三国吴析县西地置建陵县，即今之修仁县，析县东昭潭地置平乐县，则荔之为邑，在平乐、修仁二县之先。宋熙宁四年，以永宁县废为镇，并入荔浦。明洪武元年，改靖江府为桂林府，领县十，荔浦属焉，始建《荔浦县城》。明弘治四年，以荔浦县改属平乐府

皇清因之，编户五里。按《通志》：旧属桂林，本汉旧县，属

《苍梧郡》吴属始安郡，隋属桂州。唐以县置《蒙州》。后州废，仍为县，属桂州。

修仁县

离府城一百零五里。汉三国吴甘露年间，始置建陵县。唐曰晏州，后名修仁，今因之，属昭州。旧立于马浪坪，后迁于霸寨，自明成化十七年，始邑于五福岭，即今县是也。按《通志》：旧属桂林府，本汉荔浦县地。吴析置建陵县，梁立为郡。隋初省郡复为县，属桂州。唐贞观初，于县置六州，寻废，复为建陵县。长庆中，改修仁县。宋、元、明俱仍旧。

皇清因之，编户二里。

昭平县

离府城一百七十里。秦汉以来，为临贺地。梁析临贺太平岭之地，置南静郡，附郭为龙平。隋废郡，以县属始安。唐武德中，以故南静地置冨川、开江郡，析龙平县置思懃、马江，合龙平为三县属焉。宋开宝中，废州，省《思懃》、马江入龙平，属昭州。熙宁中，改属梧州。元丰中，复属昭州。宣和中，改名昭平。元复为龙平，寻省入平乐县。明万历四年，复立昭平县，隶平乐府

皇清因之，编户十里。

永安州

离府城一百二十里。自秦置桂林象郡，因蒙山、蒙江猥以蒙州名，创建州治于今州之南十有五里。越汉草寇攻废，洪武八年乙卯冬，建造立山县，近今城北里许，隶乐州。乐州，即今平乐府也。洪武十七年，贼首黄日暖作耗，攻破立山县，废县治于古眉峡中，设立古眉巡检司。洪武十八年，草寇攻毁古眉巡检衙门，巡司印信，付土官廖以成收管。洪武十九年丙寅，奉文委官黄断事，前来招抚。成化十三年，议者以其地处万山之中，民少而猺獞多，稍失控驭，则为害莫测，特允都御史朱英之请，斩棘开路，筑城凿池，遂改为永安州。去古眉二十里，即今治。

皇清因之，编户五里。